text: Ellen Trane Nørby genvalgt som politisk ordfører for Venstre
  19 september 2011 kl. 14.42
  Ellen Trane Nørby blev i dag genvalgt som politisk ordfører for Venstre.
  Ellen Trane Nørby blev den 10. marts 2011 første gang valgt som politisk ordfører, og kan nu fortsætte på posten.
  Ellen Trane Nørby fik ved valget i torsdags 18.030 personlige stemmer, hvilket resulterede i, at hun fik næstflest stemmer blandt samtlige kandidater i Sydjyllands Storkreds, tredjeflest blandt alle Venstre kandidater i Danmark og blev nummer 12 blandt samtlige kandidater på tværs af partier på landsplan.
  - Jeg er både stolt og beæret over, at Venstres folketingsgruppe har bedt mig om at fortsætte på posten som politisk ordfører. Vi står over for en ny og spændende opgave, hvor Venstre som Folketingets største parti nu skal arbejde fra pladsen i opposition.  Vi skal bruge vores flotte valg og fremgang til at føre en konstruktiv og konsekvent oppositionspolitik. Vi er det største parti i Folketinget, og vi vil udfordre en kommende rød regering hver eneste dag, siger Ellen Trane Nørby.
  